బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
Annuities:యాన్యుటీ పాల‌సీల ద్వారా రూ. 50 వేల వ‌ర‌కూ పింఛ‌ను
ప‌ద‌వీ విర‌మ‌ణ త‌ర్వాత పెన్ష‌న్ పొందాల‌నుకునే వారి కోసం రూపొందించిన‌వే రిటైర్మెంట్ పాల‌సీలు(యాన్యుటీలు).
Samayam Telugu | Updated:
May 23, 2018, 12:09PM IST
(యాన్యుటీలు
యాన్యుటీ పాలసీలు
ప‌ద‌వీ విర‌మ‌ణ త‌ర్వాత పెన్ష‌న్ పొందాల‌నుకునే వారి కోసం రూపొందించిన‌వే రిటైర్మెంట్ పాల‌సీలు(యాన్యుటీలు). సాధార‌ణంగా 55 నుంచి 60 ఏళ్లు వ‌చ్చాక అప్ప‌టి నుంచి నెల‌వారీ పెన్ష‌న్ పొందేలా అన్ని బీమా సంస్థ‌లు పాల‌సీల‌ను అందుబాటులో ఉంచాయి. మ‌న అవ‌స‌రాన్ని బ‌ట్టి నెల‌కు ఒక‌సారి లేదా సంవ‌త్స‌రానికి ఒక‌సారి పెన్ష‌న్ పొందే వీలుంది. ప‌ద‌వీ విర‌మ‌ణ త‌ర్వాత ఎలాంటి ఆర్థిక ఇబ్బందులు లేకుండా జీవించాలంటే త‌గినంత నిధిని స‌మకూర్చుకునేందుకు ఈ పాల‌సీలు ఉప‌యోగ‌ప‌డ‌తాయి.
అర్హ‌త‌లు
పాల‌సీలో చేరేందుకు క‌నీస వ‌య‌సు 18 సంవ‌త్స‌రాలు నిండి ఉండాలి.
సాధార‌ణంగా అన్ని కంపెనీలు యాన్యుటీ పాల‌సీలను తీసుకునేందుకు 85 ఏళ్ల‌ను గ‌రిష్ట వ‌య‌స్సుగా ఉంచాయి.
ప్రీమియం
నెల‌వారీ అయితే రూ.200 నుంచి మొద‌లుకొని రూ.2500 వ‌ర‌కూ, ఏడాదికి ఒక‌సారి అయితే క‌నిష్టంగా రూ.2400, గ‌రిష్టంగా రూ.50 వేల వ‌ర‌కూ ప్రీమియం చెల్లించాల్సి వ‌స్తుంది. కొన్ని కంపెనీలు ప్రీమియం ప‌రిమితులు ఉంచ‌కుండా మ‌నం క‌ట్టే ప్రీమియంను బ‌ట్టి ఎక్కువ‌గా పింఛ‌ను వ‌చ్చేలా ఏర్పాట్లు చేశాయి.
ప్రీమియాన్ని నెల‌వారీ, మూడు నెల‌లు, ఏడాదికి ఒక‌సారి చెల్లించే వీలుంటుంది.
ప్రీమియం మొత్తాన్ని ఒకేసారి చెల్లించే పాల‌సీల‌ను సైతం బీమా కంపెనీలు అందుబాటులోకి తీసుకువ‌చ్చాయి.
డిఫ‌ర్‌మెంట్ పీరియ‌డ్
మ‌నం పెట్టుబ‌డిని కొన‌సాగించాల్సిన నిర్ణీత కాల‌వ్య‌వ‌ధిని డిఫ‌ర్‌మెంట్ పీరియ‌డ్ అంటారు. ప‌రిమిత కాలంలో పెట్టుబ‌డి పెట్టిన డ‌బ్బును కాల‌ప‌రిమితి ముగిసిన త‌ర్వాత పెన్ష‌న్ లాగా చెల్లింపులు చేస్తారు. 10 నుంచి మొద‌లుకొని 40 ఏళ్ల వ‌ర‌కూ డిఫ‌ర్మెంట్ పీరియ‌డ్ ఉంటుంది. అయితే 60 సంవ‌త్స‌రాల వ‌య‌సు వ‌చ్చిన త‌ర్వాత మొద‌లుపెట్టే పెన్ష‌న్ ప్లాన్ల‌లో మ‌నం చెల్లించే ప్రీమియం ఎక్కువ‌గా ఉంటుంది.
రిటైర్మెంట్ పాల‌సీలు
పాల‌సీ కాల‌ప‌రిమితి
10,15,20, 25,30,35,40 ఏళ్లు కాల‌ప‌రిమితి కలిగిన పాల‌సీల‌ను కంపెనీలు రూపొందించాయి.
ఈ స‌మ‌యంలో పాల‌సీదారుడికి బీమా క‌వ‌రేజీ ఉంటుంది.
బీమా హామీ మొత్తం
రూ.25000 మొద‌లుకొని రూ.50,00,000 వ‌ర‌కూ బీమా హామీ మొత్తం ఉన్న పాల‌సీలు ఉంటాయి.
ఆదాయం, ఆర్థిక స్థితి, మ‌న భ‌విష్య‌త్తు అవ‌స‌రాల‌కు అనుగుణంగా పాల‌సీల‌ను ఎంచుకోవాలి.
పింఛ‌ను చెల్లింపు ఎలా?
నెల‌వారీ పింఛ‌ను క‌నీసం రూ.200 నుంచి మొద‌లుకొని గ‌రిష్టంగా రూ.10,000 వ‌ర‌కూ ఉండ‌వ‌చ్చు
సంవ‌త్స‌రానికి ఒక‌సారి అయితే క‌నీసం రూ.1000 నుంచి ప్రారంభ‌మై గ‌రిష్టంగా రూ.50 వేలు.
మ‌నం ఎంచుకున్న పాల‌సీ ఆధారంగా పింఛ‌ను చెల్లింపు ఉంటుంది.
ప‌రిమిత కాలానికి పింఛ‌ను:
మొత్తం జీవిత కాలానికి కాకుండా ముందుగా నిర్దేశించుకున్న కాలానికి పింఛ‌ను అందే విధంగా మొద‌టే ఆప్ష‌న్ ఎంచుకోవ‌చ్చు. ఇందులో కాల‌ప‌రిమితి ముగిసిన త‌ర్వాత పాలసీదారు జీవించి ఉన్నా పింఛ‌ను అంద‌దు.
అలా కాకుండా ఎంచుకున్న కాల‌ప‌రిమితి లోపే పాల‌సీదారు మ‌ర‌ణిస్తే కాల‌ప‌రిమితి ముగిసే వ‌ర‌కూ నామినీకి పింఛ‌ను ల‌భిస్తుంది.
జీవిత కాలం పింఛ‌ను:
పాల‌సీదారు జీవించినంత కాలం పింఛ‌ను వ‌స్తుంది. మ‌ర‌ణానంత‌రం ఆగిపోతుంది. త‌ర్వాత నామినీల‌కు ఎటువంటి ప్ర‌యోజ‌నాలు ద‌క్క‌వు. అందుకే ఈ ఆప్ష‌న్లో మిగిలిన వాటి కంటే పింఛ‌ను ఎక్కువ‌గా అందేందుకు అవ‌కాశ‌ముంది.
నామినీకి సైతం పింఛ‌ను
పెట్టుబ‌డి మొత్తం ప్ర‌యోజ‌నాలు పాల‌సీదారుకు అంద‌డంతో పాటు నామినీకి సైతం అందేలా వీలుంది.
దీన్ని ఎంచుకుంటే పాల‌సీదారు మ‌ర‌ణించే వ‌ర‌కూ పింఛ‌ను ల‌భిస్తుంది.
అనుకోని ప‌రిస్థితుల్లో పాల‌సీదారు మ‌ర‌ణించిన త‌ర్వాత నామినీకి బీమా హామీ మొత్తం అందిస్తారు.
అయితే జీవిత కాలం పింఛ‌ను ఆప్ష‌న్‌తో పోలిస్తే ఇందులో అందే పింఛ‌ను మొత్తం త‌క్కువ‌గా ఉంటుంది.
ప‌న్ను ప్ర‌యోజ‌నాలు-యాన్యుటీ పాల‌సీలు
ఆదాయ‌పు ప‌న్ను చ‌ట్టం సెక్ష‌న్ 80సీ కింద పెన్ష‌న్ పాల‌సీల‌ను ఉప‌యోగించి ప‌న్ను మిన‌హాయింపులు పొంద‌వ‌చ్చు.
గ‌రిష్టంగా రూ. 1 ల‌క్ష లేదా బీమా హామీ మొత్తంలో మూడింట ఒక వంతు సొమ్ముకు మాత్ర‌మే ప‌న్ను మిన‌హాయింపుకు అనుమ‌తిస్తారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.